Polisiebeamptes doodgeskiet tydens kapingTwee polisiebeamptes is doodgeskiet tydens ŉ kaping in Vereeniging, Gauteng. Kapt. Pinky Tsinyane, ŉ polisiewoordvoerder, sê die eienaar van ŉ huis in Korhaanstraat en sy broer het Saterdagaand by die perseel uitgery toe ŉ wit Elantra hulle motor blokkeer het. Drie mans het uit die Elantra gespring en die man en sy broer met vuurwapens aangehou en die sleutels van hul motor geëis. Een van die mans het na ŉ polisievoertuig probeer hardloop waarna die kapers hom in die been geskiet het. Die kapers het hierna op die twee polisiebeamptes losgebrand nadat hulle uit hulle motor geklim het. Die adjudant-offisier en konstabel is op die toneel dood verklaar. Die kapers het met die polisievoertuig gevlug. Dit is later verlate langs die pad gevind nadat hulle ŉ ander motor gekaap het. Verlede week is konst. Eianah Rangani doodgeskiet en sy kollega ernstig gewond terwyl hulle in Hillbrow gepatrolleer het.